b'\n_START_ARTICLE_\nJo\xc5\xbeica \xc5\xa0kofic\n_START_SECTION_\n\xc5\xbdivljenje in delo\n_START_PARAGRAPH_\nLeta 1987 je na Oddelku za slovanske jezike in knji\xc5\xbeevnost na Filozofski fakulteti Univerze v Ljubljani diplomirala z nalogo Vpliv migracij na jezik in govor posameznika (v okviru enojezi\xc4\x8dnosti) (COBISS) pod mentorstvom Brede Pogorelec. Za svoje diplomsko delo s podro\xc4\x8dja sociolingvistike je prejela Pre\xc5\xa1ernovo nagrado za \xc5\xa1tudente. Magistrirala je leta 1991 z nalogo Problemi slovenskega pogovornega jezika (COBISS), doktorirala pa leta 1996 z disertacijo Glasoslovje, oblikoslovje in besedi\xc5\xa1\xc4\x8de govora Krope na Gorenjskem (COBISS)._NEWLINE_\xc5\xbde v \xc4\x8dasu \xc5\xa1tudija, leta 1988, se je udele\xc5\xbeila enomese\xc4\x8dne poletne \xc5\xa1ole \xc4\x8de\xc5\xa1kega jezika v Brnu na \xc4\x8ce\xc5\xa1koslova\xc5\xa1kem. Med letoma 2009 in 2010 pa se je tri mesece strokovno izpopolnjevala na In\xc5\xa1titutu za hrva\xc5\xa1ki jezik in jezikoslovje v Zagrebu. _NEWLINE_Leta 1988 se je kot dialektologinja zaposlila na In\xc5\xa1titutu za slovenski jezik Frana Ramov\xc5\xa1a, od leta 2004 vodi njegovo Dialektolo\xc5\xa1ko sekcijo. Od leta 2006 je v dopolnilnem delovnem razmerju na Fakulteti za humanisti\xc4\x8dne \xc5\xa1tudije Univerze na Primorskem, od leta 2013 ima naziv izredna profesorica za slovenski jezik. Predava razli\xc4\x8dne jezikoslovne predmete, na prvi stopnji Uvod v jezikoslovje, Slovenski jezik v dru\xc5\xbebi, Glasoslovje in oblikoslovje slovenskega jezika, Pomenoslovje slovenskega jezika z besedotvorjem, Zgodovino slovenskega jezika, Dialektologijo slovenskega jezika; na drugi stopnji Etimologijo slovenskega jezika, Specialno didaktiko - dialektologijo, Metodologijo jezikoslovnega raziskovanja; na tretji stopnji pa Jezikovno identiteto slovenskih pokrajin - nare\xc4\x8dje kot izvorni temelj slovenskega jezika, Etimolo\xc5\xa1ko in dialektolo\xc5\xa1ko leksikologijo in leksikografijo (Podiplomska \xc5\xa1ola ZRC), Slovenski nare\xc4\x8dni naglasni sistemi (FF UL)._NEWLINE_Njena raziskovalna podro\xc4\x8dja so dialektologija slovenskega jezika s posebnim poudarkom na gorenjskem, koro\xc5\xa1kem ziljskem in prle\xc5\xa1kem nare\xc4\x8dju, geolingvistika slovenskega, slovanskih in evropskih jezikov, raziskovanje nare\xc4\x8dne terminologije (zlasti izginjajo\xc4\x8dih strok, npr. kova\xc5\xa1tvo), nare\xc4\x8dno slovaropisje in nare\xc4\x8dno imenoslovje (hi\xc5\xa1na in ledinska imena)._NEWLINE_Je \xc4\x8dlanica razli\xc4\x8dnih doma\xc4\x8dih in mednarodnih znanstvenih in strokovnih zdru\xc5\xbeenj (Mednarodno dru\xc5\xa1tvo za dialektologijo in geolingvistiko (SIDG) Dialektolo\xc5\xa1ka komisija pri Mednarodnem slavisti\xc4\x8dnem komiteju (MSK), Evropska mre\xc5\xbea za e-leksikografijo (COST ENeL), Slavisti\xc4\x8dno dru\xc5\xa1tvo Slovenije, Lektorsko dru\xc5\xa1tvo Slovenije). Je vodja in sodelavka v ve\xc4\x8d projektih: Dialektolo\xc5\xa1ke in onomasti\xc4\x8dne raziskave ob slovensko-hrva\xc5\xa1ki meji, Besedje iz pomenskega polja \xc2\xbb\xc4\x8dlovek\xc2\xab\xc2\xa0v slovenskih nare\xc4\x8djih, geolingvisti\xc4\x8dna predstavitev, Materialna kulturna dedi\xc5\xa1\xc4\x8dina v slovenskih nare\xc4\x8djih: geolingvisti\xc4\x8dna predstavitev, Kulturni portal ledinskih in hi\xc5\xa1nih imen in Kako se pri vas re\xc4\x8de?._NEWLINE_Je vodja dialektolo\xc5\xa1ke sekcije na In\xc5\xa1titutu za slovenski jezik Frana Ramov\xc5\xa1a, kjer pod njenim vodstvom izhaja Slovenski lingvisti\xc4\x8dni atlas, sodeluje pri Evropskem lingvisti\xc4\x8dnem atlasu (ALE) in Slovanskem lingvisti\xc4\x8dnem atlasu (OLA).'